Zrno gorušice.
**Priča o zrnu gorušice**  je jedna od kraćih Isusovih parabola, koja poredi carstvo nebesko sa zrnom gorušice.

Zabeležena je u kanonskim jevanđeljima po Mateju, Marku i Luki, kao i nekanonskom jevanđelju po Tomi. U jevanđeljima po Mateju i Luki neposredno prethodi priči o kvascu, sa kojom deli tematiku rasta nebeskog carstva iz malih začetaka.

Priča
-----

### Po Mateju

Evanđelje po Mateju prenosi sledeću Isusovu priču:

> Carstvo je nebesko kao zrno gorušičino koje uzme čovek i poseje na njivi svojoj, Koje je istina najmanje od sviju semena, ali kad uzraste, veće je od svega povrća, i bude drvo da ptice nebeske dolaze, i sedaju na njegovim granama.
> 
> – Evanđelje po Mateju, 13:31–32 (prevod Vuka Karadžića)

### Po Marku

Evanđelje po Marku prenosi sledeće:

> Kakvo ćemo kazati da je carstvo Božje? Ili u kakvoj ćemo ga priči iskazati? Ono je kao zrno gorušičino koje kad se poseje u zemlju manje je od svih semena na zemlji; A kad se poseje, uzraste i bude veće od sveg povrća, i pusti grane velike da mogu u njegovom hladu ptice nebeske živeti.
> 
> – Evanđelje po Marku, 4:30–32 (prevod Vuka Karadžića)

### Po Luki

Evanđelje po Luki prenosi sledeće:

> Kakvo je carstvo Božije? I kako ću kazati da je? Ono je kao zrno gorušičino, koje uzevši čovek baci u vrt svoj, i uzraste i posta drvo veliko, i ptice nebeske useliše se u grane njegove.
> 
> – Evanđelje po Luki, 13:18–19 (prevod Vuka Karadžića)

### Po Tomi

Evanđelje po Tomi prenosi sledeće:

> Carstvo nebesko je kao gorušičino zrno, najmanje od sveg sjemenja; ali kada padne na obrađenu zemlju, izraste veliko i postane okrilje pticama nebeskim.
> 
> – Evanđelje po Tomi, izreka 20

Tumačenja
---------

Stabljika gorušice.
Smatra se da je biljka na koju se odnosi priča crna slačica, velika jednogodišnja biljka visoka do tri metra, koja raste iz poslovično malog semena (čija neznatnost se koristi kao alegorija i na drugim mestima kod Mateja 17:20 i Luke 17:6). Prema rabinskim izvorima, Jevreji nisu gajili ovu biljku u baštama, što je dosledno Matejevom opisu o rastu u polju. Luka, naprotiv, govori da gorušica raste u vrtu, što se objašnjava prilagođavanjem priče za slušaoce van Palestine.

U stvarnosti, biljka gorušice teško da može služiti kao gnezdo pticama, pa se smatra da je Isus to namerno prenaglasio u svojoj analogiji.

Postoji i "subverzivan" element ove priče, koji se ogleda u brzom rastu biljke gorušice, što je čini "malignim korovom" sa "opasnim osobinama širenja". Plinije Stariji u 1. veku naše ere piše da je gorušica iznimno dobra za zdravlje te napominje:

> Raste potpuno divlja, premda se poboljšava presađivanjem: ali s druge strane kada je jednom zasađena teško je moguće osloboditi je se, jer semenke kako padnu odmah klijaju.
> 
> 

Carstvo nebesko je takođe sveprisutno, kao i korov, što može biti još jedan primer Isusovog korišćenja satire.

Izvori
------

***Priča o zrnu gorušice*** na Wikimedijinoj ostavi

1. 1 2 3 4  I. Howard Marshall, *The Gospel of Luke: A commentary on the Greek text*, Eerdmans, 1978, ISBN 0-8028-3512-0, pp. 561.
2. ↑  John Nolland, *The Gospel of Matthew: A commentary on the Greek text*, Eerdmans, 2005, ISBN 0-8028-2389-0, p. 551.
3. ↑  Joel B. Green, *The Gospel of Luke*, Eerdmans, 1997, ISBN 0-8028-2315-7, p. 526.
4. ↑  Michael F. Bird, *Jesus and the Origins of the Gentile Mission*, Continuum, 2006, ISBN 0-567-04473-4, pp. 73–77.
5. ↑  Pliny the Elder, *Natural History*, translated by Harris Rackham, Loeb, 1950, Book XIX, Chapter LIV.
6. ↑  Ben Witherington, The Gospel of Mark: A socio-rhetorical commentary*, Eerdmans, 2001, ISBN 0-8028-4503-7, pp. 171–172.*

| * p
* r
* u
Isusove priče |
| --- |
| 

|  |  |
| --- | --- |
| Kanonskaevanđelja | Bacanje mreže • Biser • Bludni sin • Bogataš i ubogi Lazar • Bogata budala • Deset devojaka • Dobri Samarićanin • Drvo i plodovi • Dva dužnika • Dva sina • Farisej i carinik • Gospodar i sluga • Izgubljena ovca • Izgubljeni novčić • Jak čovek • Jalova smokva • Kukolj • Kvasac • Mladi bogataš • Mudri i ludi zidar • Nemilosrdni sluga • Nepravedni sudija • Nepravedni upravnik • Prijatelj u ponoć • Proračun troškova • Radnici u vinogradu • Rast semena • Sejač • Skriveno blago • Stražar • Svetiljka pod sudom • Talanti • Trun i brvno • Udovičin novčić • Velika gozba • Zli vinogradari • Zrno gorušice |

 |  |
| 

|  |  |
| --- | --- |
| Apokrifi | Mješanje boja • Palmino drvo • Prazan vrč • Ubica moćnika • Žitni klas |

 |